আকাশগঙ্গায় রহস্যময় ‘ভবঘুরে গ্রহ’! দেখেই চমকে উঠলেন বিজ্ঞানীরা

ওয়েব ডেস্ক: আমরা সকলেই ভেসে বেড়াচ্ছি আকাশগঙ্গা (Milky Way) নামের এক অদৃশ্য ছায়াপথে। এর মধ্যেই রয়েছে সূর্য এবং তার জগত। এই জগতে রয়েছে আট গ্রহ এবং তাদের উপগ্রহরা, যারা সকলেই প্রত্যক্ষ বা পরোক্ষভাবে একটি নির্দিষ্ট কক্ষপথ ধরে সূর্যকে প্রদক্ষিণ করে চলেছে নির্দিষ্ট গতিতে। এবার আকাশগঙ্গার এই সাজানো সংসারে ঢুকে পড়ল এক ভবঘুরে। সম্প্রতি বিজ্ঞানীরা (Astronomers) এক অন্ধকারাচ্ছন্ন ‘রোগ প্ল্যানেট’-এর (Rogue Planet) সন্ধান পেয়েছেন, যেটি সূর্য (Sun) বা কোনও নক্ষত্রের চারপাশে ঘুরছে না, এটি মহাকাশে ভাসছে উদ্দেশ্যহীনভাবে।

আকারে ছোট এবং অত্যন্ত অনুজ্জ্বল হওয়ায় এই ধরনের ভবঘুরে গ্রহকে সরাসরি দেখা প্রায় অসম্ভব। সেই কারণে দূরের এক নক্ষত্রকে দেখতে গিয়েই এটি জ্যোতির্বিজ্ঞানীদের নজরে আসে। মহাজাগতিক আলোর বিন্যাসে অস্বাভাবিক পরিবর্তন নজরে আসতেই বিষয়টি বিজ্ঞানীদের দৃষ্টি আকর্ষণ করে এই ভবঘুরে গ্রহ। এর পরেই শুরু হয় গবেষণা।

আরও পড়ুন: ডেডলাইন ২০৩২! ধেয়ে আসছে চাঁদের সম্ভাব্য মৃত্যু! কী জানাল NASA?

গবেষণায় জানা গিয়েছে, গ্রহটি পৃথিবী থেকে প্রায় ১০ হাজার আলোকবর্ষ দূরে, আকাশগঙ্গার কেন্দ্রের দিকে অবস্থিত। এর ভর বৃহস্পতির ভরের প্রায় এক-পঞ্চমাংশ। এই ভর এবং অবস্থান থেকেই বিজ্ঞানীরা অনুমান করছেন, গ্রহটি আদতে কোনও গ্রহমণ্ডলের অংশ হিসেবেই তৈরি হয়েছিল। কিন্তু পরে মহাকর্ষীয় সংঘর্ষ বা পারস্পরিক টানাপোড়েনের ফলে নক্ষত্র থেকে বিচ্যুত হয়ে একা পথে বেরিয়ে পড়েছে এই ভবঘুরে গ্রহ।

বর্তমানে এই ভবঘুরে গ্রহকে নিয়ে পৃথিবীবাসীর আশঙ্কার কোনও কারণ নেই বলে জানিয়েছেন বিজ্ঞানীরা। কারণ এটি সৌরজগতের থেকে অনেকটাই দূরে রয়েছে এবং ভবিষ্যতে এটির সূর্যের পরিবারে প্রবেশের তেমন কোনও সম্ভাবনাও নেই। তবে এই ভবঘুরে গ্রহকে পর্যবেক্ষণ করলে মহাকাশ (Space) সম্পর্কে আরও অনেক তথ্য পাওয়া যাবে বলে আশাবাদী মহাকাশ বিজ্ঞানীরা।

দেখুন আরও খবর:

The post আকাশগঙ্গায় রহস্যময় ‘ভবঘুরে গ্রহ’! দেখেই চমকে উঠলেন বিজ্ঞানীরা first appeared on KolkataTV.